*****

ΚΑΝΟΝΙΣΜΟΣ (ΕΚΑΧ, ΕΟΚ, ΕΥΡΑΤΟΜ) αριθ. 3735/85 ΤΟΥ ΣΥΜΒΟΥΛΙΟΥ

της 20ής Δεκεμβρίου 1985

περί παρατάσεως του κανονισμού (ΕΟΚ, Ευρατόμ, ΕΚΑΧ) αριθ. 2892/77 περί της εφαρμογής, ως προς τους ιδίους πόρους που προέρχονται από τον φόρο προστιθεμένης αξίας, της αποφάσεως της 21ης Απριλίου 1970 περί αντικαταστάσεως των χρηματικών συνεισφορών των κρατών μελών από ίδιους πόρους των Κοινοτήτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την απόφαση της 21ης Απριλίου 1970 περί αντικαταστάσεως των χρηματικών συνεισφορών των κρατών μελών από ιδίους πόρους των Κοινοτήτων (1), και ιδίως το άρθρο 6 παράγραφος 2,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη του Ελεγκτικού Συνεδρίου (4),

Εκτιμώντας:

ότι, σύμφωνα με τους όρους του άρθρου 14, ο κανονισμός (ΕΟΚ, Ευρατόμ, ΕΚΑΧ) αριθ 2892/77 (5), όπως τροποποιήθηκε τελευταία από τον κανονισμό (ΕΟΚ, Ευρατόμ, ΕΚΑΧ) αριθ. 3625/83 (6), εφαρμόζεται από την 1η Ιανουαρίου 1978 για μία μεταβατική περίοδο η οποία λήγει στις 31 Δεκεμβρίου 1985·

ότι ο κανονισμός (ΕΟΚ, Ευρατόμ, ΕΚΑΧ) αριθ. 3625/83 δεν άρχισε να εφαρμόζεται παρά από την κατάρτιση του περιληπτικού λογαριασμού που δείχνει το συνολικό οριστικό ποσό της βάσης των πόρων ΦΠΑ 1983· ότι, σύμφωνα με τους όρους του άρθρου 10 παράγραφος 1 του κανονισμού (ΕΟΚ, Ευρατόμ, ΕΚΑΧ) αριθ. 2892/77, αυτός ο περιληπτικός λογαριασμός δεν διαβιβάστηκε από τα κράτη μέλη στην Επιτροπή παρά για την 1η Ιουλίου 1984· ότι είναι αναγκαίο να μπορεί να στηριχθεί στην εμπειρία περισσότερων οικονομικών ετών για να μπορεί να επεξεργαστεί ένα ενιαίο οριστικό καθεστώς είσπραξης των ιδίων πόρων που προέρχονται από τον φόρο προστιθεμένης αξίας, καθώς και να εξετάσει όλες τις μεθόδους που είναι ικανές να επιτρέψουν τον ακριβέστερο υπολογισμό αυτών των ιδίων πόρων·

ότι η εναρμόνιση του φόρου προστιθεμένης αξίας, όπως προβλέπεται από την έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου επί της προστιθεμένης αξίας: ομοιόμορφη φορολογική βάση (7), δεν μπόρεσε ακόμη να υλοποιηθεί πλήρως· ότι, ιδιαίτερα, υπάρχουν ακόμη τα παραρτήματα Ε και ΣΤ·

ότι, για να επιτραπεί η συνέχιση της είσπραξης των ιδίων πόρων και η επεξεργασία του οριστικού καθεστώτος, πρέπει να παραταθεί η μεταβατική περίοδος μέχρι τις 31 Δεκεμβρίου 1988 και να παραταθούν κατά τον αυτό χρόνο οι ισχύουσες διατάξεις του κανονισμού (ΕΟΚ, Ευρατόμ, ΕΚΑΧ) αριθ. 2892/77,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 14 του κανονισμού (ΕΟΚ, Ευρατόμ, ΕΚΑΧ) αριθ. 2892/77 αντικαθίσταται από το ακόλουθο κείμενο:

«Άρθρο 14

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1978 κατά τη διάρκεια μεταβατικής περιόδου η οποία λήγει στις 31 Δεκεμβρίου 1988.

Πριν από τις 31 Δεκεμβρίου 1987, η Επιτροπή υποβάλλει έκθεση για την εφαρμογή του παρόντος κανονισμού και, συγχρόνως, προτάσεις για μία ομοιόμορφη μέθοδο καθορισμού της βάσης υπολογισμού, λαμβάνοντας υπόψη όλες τις δυνατές λύσεις. Για το σκοπό αυτό, λαμβάνει υπόψη τις ενδεχόμενες διαφορές των διοικητικών επιβαρύνσεων που επιβάλλονται στους υποκείμενους στον φόρο και στη δημόσια διοίκηση.

Το Συμβούλιο, αποφασίζοντας ομόφωνα μετά από πρόταση της Επιτροπής, θεσπίζει, πριν από τις 30 Ιουνίου 1988, τις διατάξεις σχετικά με το οριστικό ομοιόμορφο καθεστώς για τον υπολογισμό των πόρων ΦΠΑ, καθώς και τις λεπτομέρειες για τη θέση σε ισχύ του καθεστώτος αυτού.»

Άρθρο 2

Ο παρών κανονισμός αρχίζει να ισχύει την 1η Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 1985.

Για το Συμβούλιο

Ο Πρόεδρος

R. KRIEPS

(1) ΕΕ αριθ. L 94 της 28. 4. 1970, σ. 19.

(2) ΕΕ αριθ. C 125 της 22. 5. 1985, σ. 16.

(3) Γνώμη διατυπωθείσα στις 15 Νοεμβρίου 1985 (δεν έχει ακόμα δημοσιευθεί στην Επίσημη Εφημερίδα).

(4) ΕΕ αριθ. C 261 της 12. 10. 1985, σ. 3.

(5) ΕΕ αριθ. L 336 της 27. 12. 1977, σ. 8.

(6) ΕΕ αριθ. L 360 της 23. 12. 1983, σ. 1.

(7) ΕΕ αριθ. L 145 της 13. 6. 1977, σ. 1.